CELEX: C2005/057/54
Language: el
Date: 2005-03-05 00:00:00
Title: Υπόθεση T-485/04: Προσφυγή της Association Coopération des Bibliothèques de Bretagne (COBB) κατά της Επιτροπής των Ευρωπαϊκών Κοινοτήτων, που ασκήθηκε στις 10 Δεκεμβρίου 2004

5.3.2005   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 57/32
            
         Προσφυγή της Association Coopération des Bibliothèques de Bretagne (COBB) κατά της Επιτροπής των Ευρωπαϊκών Κοινοτήτων, που ασκήθηκε στις 10 Δεκεμβρίου 2004
   (Υπόθεση T-485/04)
   (2005/C 57/54)
   Γλώσσα διαδικασίας: η γαλλική
   Η Association Coopération des Bibliothèques de Bretagne (COBB), με έδρα τη Rennes (Γαλλία), εκπροσωπούμενη από τον δικηγόρο Jean Paul Martin, άσκησε στις 10 Δεκεμβρίου 2004, ενώπιον του Πρωτοδικείου των Ευρωπαϊκών Κοινοτήτων, προσφυγή κατά της Επιτροπής των Ευρωπαϊκών Κοινοτήτων.
   Η προσφεύγουσα ζητεί από το Πρωτοδικείο:
   
               —
            
            
               να ακυρώσει το αφορών την COBB εδάφιο της αποφάσεως 1116, της 9ης Σεπτεμβρίου 2003, της Επιτροπής των Ευρωπαϊκών Κοινοτήτων.
            
         Ισχυρισμοί και κύρια επιχειρήματα
   Η παρούσα προσφυγή στρέφεται κατά της αποφάσεως της Επιτροπής με την οποία αποκλείστηκε η δράση «Réseau des périodiques de Bretagne, année 1999», για την οποία η προσφεύγουσα ζήτησε επιδότηση από το ΕΤΠΑ, από τις επιλέξιμες δαπάνες του Programme Objectif 5b Bretagne 1994-1999.
   Η προσφεύγουσα ζήτησε τη χρηματοδότηση αυτή στο πλαίσιο ενός προγράμματος αγροτικής και παράκτιας ανάπτυξης που τιτλοφορείται Morgane 2 και το οποίο τέθηκε σε εφαρμογή για την περιφέρεια της Βρετάνης, όσον αφορά το αντικείμενο 5b για την περίοδο 1994-1999. Το πρόγραμμα αυτό περιγράφει το σύνολο των δράσεων που μπορούν να τύχουν ευρωπαϊκής χρηματοδοτήσεως, μεταξύ των οποίων συγκαταλέγεται η δράση A 215, η οποία εμπίπτει στον άξονα προτεραιότητας Α που αποσκοπεί στην κινητοποίηση της αγοράς εργασίας και, ειδικότερα, στο μέτρο 2 που αποσκοπεί στη βελτίωση της ανταγωνιστικότητας των επιχειρήσεων, με ανάπτυξη της τηλεργασίας και της προσβάσεως στις τηλεϋπηρεσίες.
   Συγκεκριμένα, η δράση «Réseau des périodiques en Bretagne» συνίσταται στη δημιουργία, μέσω ενός δικτύου εγκαταστάσεων, μιας υλικοτεχνικής υποδομής που θα διαχειρίζεται μια βάση δεδομένων αποτελούμενη από άρθρα περιοδικών και μελέτες που αφορούν τη Βρετάνη, προκειμένου να παρασχεθεί η δυνατότητα σε όλους τους λήπτες αποφάσεων (αιρετά μέλη οργάνων, επιχειρηματίες κ.λπ.) να έχουν πρόσβαση, μέσω του Διαδικτύου, σε ποιοτικές πληροφορίες σχετικά με την περιφέρεια αυτή. Πρόκειται για μια δράση που υποστηρίζει και ενισχύει την ποιότητα της πληροφόρησης και της αποφάσεως των οικονομικών ιθυνόντων με σκοπό τη βελτίωση της ανταγωνιστικότητας των επιχειρήσεων.
   Η Préfecture (αρμόδια για την περιφέρεια αυτή αρχή) γνωστοποίησε στην προσφεύγουσα την προσβαλλόμενη απόφαση μετά την υπογραφή δύο συμβάσεων περί χορηγήσεως επιδοτήσεως.
   Προς στήριξη των αιτημάτων της, η προσφεύγουσα προβάλλει τρεις λόγους ακυρώσεως. Ο πρώτος αφορά πλάνη περί την αιτιολογία, ο δεύτερος συνίσταται σε επιχειρήματα αφορώντα παραβίαση της αρχής της προστασίας της δικαιολογημένης εμπιστοσύνης και ο τρίτος αντλείται από παράβαση της υποχρεώσεως αιτιολογήσεως.
   Η προσφεύγουσα ισχυρίζεται συγκεκριμένα ότι:
   
               —
            
            
               αντίθετα προς τους ισχυρισμούς της καθής, η έδρα της βρίσκεται σε επιλέξιμη ζώνη, στον βαθμό που στη δράση 215, άξονας A δεν προβλέπεται καμία προϋπόθεση σχετική με την έδρα του δικαιούχου και στον βαθμό που, εν προκειμένω, η σχετική ζώνη καλύπτει το σύνολο της ζώνης 5b, ήτοι «τον κόσμο της αγροτικής και παράκτιας περιοχής» της Βρετάνης. Επιπλέον, η δράση 215 απαριθμεί χωριστά τις «ενώσεις και οργανισμούς οικονομικής ανάπτυξης», πράγμα το οποίο καταδεικνύει ότι οι δύο έννοιες δεν μπορούν να συγχέονται,
            
         
               —
            
            
               η σύμβαση περί χορηγήσεως επιδοτήσεως που υπεγράφη μεταξύ της προσφεύγουσας και της Préfecture στις 31 Δεκεμβρίου 2001 περιείχε συγκεκριμένες διαβεβαιώσεις οι οποίες δημιούργησαν στην προσφεύγουσα βάσιμες προσδοκίες σχετικά με τη διάρκεια της επίμαχης δράσεως. Επιπλέον, τον Μάρτιο του 2002 καταβλήθηκε πράγματι στην προσφεύγουσα μια επιδότηση της Ευρωπαϊκής Ενώσεως ποσού 10 976 ευρώ στο πλαίσιο του προγράμματος 5b,
            
         
               —
            
            
               η ισχύουσα κοινοτική ρύθμιση ουδόλως αναφέρεται σε δυνατότητα καταργήσεως μιας επιδοτήσεως ούτε στο αίτημα αποδόσεως της στο πλαίσιο του ΕΤΠΑ,
            
         
               —
            
            
               η προσβαλλόμενη απόφαση περιέχει απλώς μια ελλιπή αναφορά στην επιφύλαξη που διατύπωσε η διυπουργική επιτροπή συντονισμού των ελέγχων, αλλά δεν περιέχει επαρκείς και εμπεριστατωμένες εξηγήσεις βάσει των οποίων να μπορούν να κατανοηθούν οι λόγοι για τους οποίους η Επιτροπή θεώρησε ότι η επίμαχη δράση δεν είναι επιλέξιμη.